‘Spesiale reünie’ vir jong man, hond in hospitaalHilux kuier by Alwyn Griebenow in die Aurora-hospitaal. Foto: Verskaf Dit was ŉ spesiale oomblik toe Alwyn Griebenow, die 20-jarige student van Port Elizabeth wat kritieke beserings opgedoen het toe hy verlede maand tydens ŉ ongeluk uit ŉ bakkie geslinger is, die afgelope naweek in die hospitaal deur sy lojale vierpotige vriend, Hilux, besoek is. Alwyn is Vrydag, ná twee weke in die hospitaal, na die Aurora-hospitaal in die stad oorgeplaas waar hy nou rehabilitasie ondergaan. Alwyn het ernstige beserings, onder meer ŉ breinbesering, opgedoen toe hy en ŉ vriend ná ŉ geselligheid die aand van 19 Januarie teruggery het huis toe en naby Alexandria noord van Port Elizabeth in ŉ ongeluk betrokke was. Die vermoede is dat Alwyn se vriend agter die stuurwiel aan die slaap geraak het en Alwyn is tydens die ongeluk uit die bakkie geslinger. Alwyn se hond, Hilux, wat agterop die bakkie was, het ook beserings opgedoen, onder meer ŉ gebreekte poot. Hilux het egter sedert die ongeluk net so goed soos sy baas aangesterk. Alwyn se suster, Anmari, het in ŉ Whatsapp-boodskap gesê Hilux het Saterdag en Sondag vir Alwyn in Aurora gaan kuier en die hereniging was “werklik iets spesiaals”. “Ons is dankbaar aan Aurora wat toelaat dat Hilux se besoeke deel vorm van Boetie se terapie,” het sy gesê. Alwyn Griebenow en Hilux. Foto: Verskaf Volgens Anmari loop Alwyn elke dag ŉ bietjie verder en met meer sekerheid, maar sal hy nog heelwat fisioterapie moet ontvang om volkome te herstel. Hy praat ook nog baie onduidelik en ondergaan spraakterapie om sy spraak te verbeter. Sy sê dat hy ook baie pyn in sy skouer ervaar nadat dit in die ongeluk ontwrig is, maar dat dit ook mettertyd sal herstel. “Alwyn kan nie ophou eet nie! Hy maak beslis nou op vir al die verlore etes wat hy gemis het toe hy in ŉ koma was,” skerts Anmari. “Hy maak ŉ bietjie grappies en hy probeer regtig om sterk te bly deur hierdie ding, net soos die Boetie wat ons almal ken.” Alwyn is oor die naweek in ŉ algemene saal onder waarneming gehou, maar sal vandag volstoom met sy onderskeie rehabilitasie-sessies begin. Lees alle vorige berigte oor Alwyn Griebenow op Maroela Media.